section_heading: Portreti
paragraph_text: Prema raspoloživom katalogu Živićevih djela, koji zbog izgubljenih i nestalih radova nije cjelovit, portretna skulptura po broju izvedenih radova zauzima značajno mjesto. Uobičajena podjela prema stupnju plastičnosti, na punu plastiku i reljef, za Živićevu portretnu skulpturu ima dodatno značenje: za razliku od portreta u punoj plastici, gotovo svi veliki, u reljefu oblikovani Živićevi portreti, rađeni su s namjerom postavljanja u javnom gradskom prostoru, u funkciji spomenika. U njegovu pristupanju portretu, kao tematskoj odrednici i likovnom zadatku, mogu se, međutim, utvrditi dva glavna, stilsko-morfološki bitno različita načina. Prvi se zasniva na realističkom pristupu i mimetičkom oblikovanju fizionomije kao standardu portretnoga žanra, a drugi karakterizira sklonost sažimanju i blagoj geometrijskoj stilizaciji.